Լուրը, ինֆորմացիան պետք է սպառիչ պատասխանի առնվազն երեք հարցի՝ ո՞վ, ե՞րբ, որտե՞ղ, ապա նաև՝ ինչպե՞ս, ինչու՞ հարցերին: Լուրի բովանդակության մատուցման հիմնական մոդելն անվանում են շրջված բուրգ․ նախ հաղորդվում է ամենակարևոր տեղեկությունը, հետո ըստ կարևորության նվազման։ Լուրի առաջին պարբերությունն անվանում են լիդ (led), որը սովորաբար հաղորդում է ամենակարևոր և հետաքրքիր ինֆորմացիան։ Լուրը պիտի լինի հավաստի,վիճահարույց թեմաների շուրջ հնչեցվի առնվազն երկու հակադիր կարծիք, նախադասությունները լինեն կարճ, որպեսզի միանգամից ընկալվեն, իրադարձությունը պետք է ներկայացվի այնպես, կարծես պատմվում է անտեղյակ, բայց մտերիմ մարդու, պիտի ունենա տպավորիչ սկիզբ,հանրագումարի բերող վերջաբան։ Լուրը կամ նորությունը առաջին հերթին պետք է լինի թարմ, արդիական և կարևոր տվյալ լսարանի համար։ Նորություն լինելու համար տեղեկությունը պետք է նաև հետաքրքիր, արտառոց լինի։ Ինչպես ամերիկացի լրագրող Չարլզ Անդերսոնն է ասում․ Երբ շունը կծում է մարդուն, դա լուր չէ, երբ մարդն է կծում շանը՝ լուր է։